cyanic-selkie/wikianc huggingface dataset:
সিনাই উপদ্বীপ
ভূগোল
প্রায় ১,৬০,০০০ জন বাসিন্দাদের সাথে সিনাই উপদ্বীপের সবচেয়ে বড় শহর হল আরিশ এবং শহরটি উত্তর সাইন-এর রাজধানী। অন্যান্য বড় জনবসতি শারম এল শেখ এবং এল-তোর দক্ষিণ উপকূলের অন্তর্ভুক্ত। শুষ্ক, পর্বতময় এবং অতিশয় জনবহুল অন্তর্দেশীয় সিনাইয়ের বৃহত্তম বসতি হল সেন্ট ক্যাথরিন এবং নেচেলের।
জলবায়ু
সিনাই উপদ্বীপ তার উচ্চ উচ্চতার এবং পর্বতশৃঙ্গপূর্ণ হওয়ার কারণে মিশরে শীতলতম প্রদেশের অন্যতম। সিনাইয়ের কয়েকটি নগর ও শহরে শীতকালীন তাপমাত্রা -১৬ ডিগ্রী সেন্টিগ্রেড (৩ ডিগ্রি ফারেনহাইট) পর্যন্ত পৌঁছায়।
জনসংখ্যার উপাত্ত
উত্তর ও দক্ষিণ সিনাইয়ের দুটি গভর্নরেট এলাকার মোট জনসংখ্যা ৫,৯৭,০০০ জন (জানুয়ারী ২০১৩)। এই জনসংখ্যার চিত্রটি ইস্তামিলিয়া এবং সুয়েজ গভর্নমেন্টের অংশগুলি এবং সুয়েজ খালের পূর্বদিকে অবস্থিত পশ্চিমা সিনাই সহ ১৪,০০,০০০ জন পর্যন্ত বৃদ্ধি পায়। পোর্ট সাইদের মোট জনসংখ্যা প্রায় ৫ লাখ (জানুয়ারী ২০১৩)। ইসমাঈলীয়ার এবং সুয়েজ জনগোষ্ঠী, পশ্চিমে সিনাইয়ে বাস করে, বাকিরা সুয়েজ খালের পশ্চিমাঞ্চলে বসবাস করে।
অর্থনীতি
ইসরায়েলি-মিশরীয় শান্তি চুক্তির পর থেকে সিনাইয়ের দর্শনীয় স্থান (প্রবালপ্রাচীর উপকূল সহ) এবং ধর্মীয় কাঠামোগুলি পর্যটন শিল্পের জন্য গুরুত্বপূর্ণ হয়ে উঠেছে। সিনাইয়ের সবচেয়ে জনপ্রিয় পর্যটক গন্তব্য হিসাবে বিবেচিত হয় সিনাই পর্বত (জব্বাল মুসা) এবং সেন্ট ক্যাথেরিনের মঠ, যা বিশ্বের প্রাচীনতম খ্রিস্টীয় মঠ, এবং শরমে এল-শেখ, দাহাব, নুওয়াইবা ও তাবা শহরে আবস্থিত সৈকত গুলি। অধিকাংশ পর্যটক কায়রো থেকে সড়ক পথে বা জর্দানে আকাবা থেকে খেয়া দ্বারা, ইসরাইলের এইলাত শহরের শারম এল শেখ আন্তর্জাতিক বিমানবন্দর  ও তাবা সীমান্ত অতিক্রম করে সড়ক পথে সিনাইয়ের পর্যটন কেন্দ্রে পৌঁচ্ছায়।
মে সায়েঘ
জীবনী
সায়েঘ ১৯৪০ সালে কর্তৃত্বপ্রাপ্ত শক্তির অধীন ফিলিস্তিনের গাজা শহরে জন্মগ্রহণ করেন। তিনি কায়রো বিশ্ববিদ্যালয় থেকে দর্শন ও সমাজবিজ্ঞানে স্নাতক ডিগ্রি অর্জন করেন। ১৯৫৪ সালে, তিনি ফিলিস্তিন অঞ্চলের বাথ পার্টির মহিলা বিভাগের প্রধান ছিলেন। ১৯৬৭ সালে ছয় দিনের যুদ্ধ এবং গাজা ভূখণ্ড দখলের পর, তিনি গাজা ছেড়ে পালিয়ে বৈরুতে বসবাস শুরু করেন।
১৯৭৬ থেকে ১৯৮৬ সাল পর্যন্ত তিনি ফিলিস্তিন মুক্তি সংস্থার (পিএলও) মহিলা ইউনিয়নের মহাসচিব এবং প্যালেস্টাইন ন্যাশনাল কাউন্সিলের (পিএনসি) সদস্য ছিলেন। ১৯৬৪ সালে পিএনসির সিদ্ধান্তের ফলস্বরূপ জেনারেল ইউনিয়ন অফ প্যালেস্টিনিয়ান উইমেন ১৯৬৫ সালে গঠিত হয়েছিল। তার শক্তিশালী জায়নবাদ বিরোধী দৃষ্টিভঙ্গির জন্য তিনি পরিচিত, তিনি বলেছিলেন যে ফিলিস্তিনিদের লক্ষ্য হচ্ছে ফিলিস্তিনের মুক্তি।
তিনি ফিলিস্তিনি সম্প্রদায়ের মধ্যে, বিশেষ করে রাজনৈতিকভাবে নারীদের অধিকারের পক্ষে একজন স্পষ্টভাষী আইনজীবী, ফিলিস্তিন জাতীয় কাউন্সিল ও নীতি নির্ধারণে নারীদের অধিকতর অন্তর্ভুক্তির আহ্বান জানান। সায়েঘ বিশ্বাস করতেন যে নারী ও পুরুষের বিচ্ছিন্নতা বৈষম্যের একটি রূপ, কারণ এটি আন্দোলনে পুরুষদের অগ্রাধিকার দেয়। ১৯৬৮ সালে, তিনি ফাতাহের পুরুষদের নারীকে তাদের লিঙ্গের উপর ভিত্তি করে নেতৃত্ব দেওয়ার নীতির বিরুদ্ধে অবস্থান নিয়েছিলেন এবং অবশেষে তিনি তৃণমূল পর্যায়ে লিঙ্গ সমতার দিকে নিয়ে যান। নারীর ক্ষমতায়নে তার সাহসী দৃষ্টিভঙ্গি সমালোচিত হয়েছিল, ১৯৮৮ সালে একজন ভাষ্যকার বলেছিলেন "তিনি খুব বেশি চিৎকার করেন"। তিনি ১৯৮০ সালে কোপেনহেগেনে জাতিসংঘের নারী সম্মেলনের বক্তা ছিলেন, যেখানে তিনি শান্তি, সমতা ও উন্নয়নে তার বক্তৃতার জন্য "বজ্রধ্বনি করতালি" পেয়েছিলেন। তিনি বলেছিলেন যে সম্মেলনের ফলাফল কেবল ফিলিস্তিনিদের জন্য নয়, "বর্ণবাদ, শোষণ এবং বিদেশী শাসনের বিরুদ্ধে লড়াই করা সমস্ত জনগণের জন্য"।
ফিলিস্তিনি শরণার্থী শিবিরে নারীদের মুখোমুখি লড়াই নিয়েও সায়েঘ কবিতা লিখেছেন। তার কবিতাগুলি বিশ্বের বিভিন্ন অঞ্চলজুড়ে বিশিষ্ট আরব পত্রিকায় প্রকাশিত হয়েছে, যেমনঃ লেবাননের আল-আদাব পত্রিকা, ইরাকের আকলাম পত্রিকা। তিনি বৈরুত, বাগদাদ, কুয়েত সিটি, ওমান এবং কায়রো সহ আরব বিশ্ব জুড়ে কবিতা উৎসবে অংশগ্রহণ করেছেন। সায়েঘের বিয়ে হয়েছে ফিলিস্তিন মুক্তি সংস্থার কর্মকর্তা আবু হাতেমের সঙ্গে। তাদের ৪টি সন্তান রয়েছে।
স্বীকৃতি
১৯৮০-এর দশকে কিউবার সভাপতি ফিদেল কাস্ত্রোর কাছ থেকে সায়েঘ আনা বেতানকোর্ট পুরস্কার পান।
অশোক কুমার পিঞ্চা
অশোক কুমার পিঞ্চা একজন ভারতীয় রাজনীতিবিদ এবং ভারতীয় জনতা পার্টির সদস্য হিসাবে রাজস্থান বিধানসভায় সর্দারশহর নির্বাচনী এলাকার প্রতিনিধিত্বকারী নির্বাচিত সদস্য ছিলেন।
নেগার জাভাহেরিয়ান
নেগার জাভাহেরিয়ান (, জন্ম ১২ জানুয়ারি ১৯৮৩ ) একজন ইরানি চলচ্চিত্র এবং থিয়েটার অভিনেত্রী এবং অনুবাদক। তার বিখ্যাত চলচ্চিত্রের মধ্যে আছে মাজিয়ার মিরি নির্মিত কেতাবে ঘানৌন এবং মহম্মদ হুসেন লতিফির খবগাহ-ই দখতারান (মেয়েদের ছাত্রাবাস)। তিনি মহম্মদ রেজা হনারমান্ড পরিচালিত একটি টিভি ধারাবাহিক জিয়ার তাই ফখরি চরিত্রে অভিনয় করেছিলেন। তার অন্যান্য কথিত চলচ্চিত্রগুলো হল, ইঞ্জা বেদোনে মান এবং ইয়ে হাবে ঘান্দ ।
অনুবাদ
নেগার জাভাহেরিয়ান হ্যারল্ড পিন্টারের নাটক, বিট্রেয়াল তিনৌশে নাজমজৌ-এর সঙ্গে অনুবাদ করেছিলেন।
মাহীসন্তোষ মসজিদ
মাহীসন্তোষ মসজিদ বাংলাদেশের নওগাঁ জেলার ধামুইরহাট উপজেলায় অবস্থিত একটি প্রাচীন মসজিদ। এটি বাংলাদেশের প্রত্নতত্ত্ব অধিদপ্তরের নথিভূক্ত একটি স্থাপনা। মসজিদে প্রাপ্ত শিলালিপি থেকে জানা যায় যে, মসজিদটি সুলতান রুকনুদ্দীন বারবক শাহের আমলে ৮৬৭ হিজরিতে (১৪৬৩ খ্রি) নির্মিত এবং সুলতান আলাউদ্দীন হোসেন শাহের আমলে এটি ৯১২ হিজরিতে (১৫০৬ খ্রি) পুনঃনির্মিত হয়েছিল। ১৯১৬ সালে বরেন্দ্র রিসার্চ সোসাইটি এই মসজিদটির ধ্বংসাবশেষ যুক্ত ঢিবিটিতে খনন করে মসজিদটি আবিষ্কার করে।
অবস্থান
নওগাঁ জেলার ধামইরহাট উপজেলা সদর থেকে ১০ কি.মি উত্তর পশ্চিম ভারতের সীমান্ত ঘেঁষে আত্রাই নদীর পূর্ব তীরে হিন্দু বৌদ্ধ শাসনামলে গড়ে উঠেছিল প্রসিদ্ধ মাহীসন্তোষ নগরী।
মাহিসন্তোষ সমৃদ্ধির প্রেক্ষাপট
১২০৪/১২০৫ সালে বখতিয়ার খিলজির বঙ্গ বিজয়ের মধ্য দিয়েই মাহিসন্তোষের সমৃদ্ধির সূত্রপাত হয়ে সমগ্র সুলতানী যুগ পর্যন্ত বিস্তৃত হয়েছিল। এই ধারাবাহিকতা মোগল সম্রাট আকবরের শাসনকাল (১৫৫৬-১৬০৫) পর্যন্ত পরিলক্ষিত হয়েছে। মুসলিম শাসনামলে মাহীসন্তোষ বিভিন্ন নামে অভিহিত হয়েছে। বখতিয়ার খিলজি লক্ষণ সেনের রাজধানী লক্ষণাবতী গৌড় অধিকারের অনতিকাল পরেই তিনি গঙ্গারামপুরের সন্নিকটে দেবকোটে রাজধানী স্হানান্তর করেন।
ধর্ম চর্চার কেন্দ্রবিন্দু হিসেবে মাহীসন্তোষ
ইখতিয়ার উদ্দিন মোহাম্মদ বখতিয়ার খিলজির বঙ্গ বিজয়ের (১২০৪/১২০৫) সাথে সাথেই অধিকৃত রাজধানী গৌড় থেকে স্থানান্তরিত ও নবপ্রতিষ্ঠিত রাজধানী দেবকোটের সন্নিকটে মাহীসন্তোষ দুর্গনগরে ইসলামী সমাজ ব্যবস্থার সূচনা হয়।
জ্ঞানার্জন ও সুফি তত্ত্ব জ্ঞান চর্চার উদ্দেশ্যে মাহীসন্তোষ মাদ্রাসায় সমবেত হতো।
এখানে প্রতিষ্টিত হয় দেশ জোড়া প্রসিদ্ধ একটি মাদ্রাসা। উপমহাদেশের প্রখ্যাত শিক্ষাবিদ সুফি সাধক " মাওলানা তাকিউদ্দিন আল- আরাবী " ছিলেন সুলতানি আমলের ইতিহাস প্রসিদ্ধ মাহীসন্তোষ মাদ্রাসার প্রতিষ্ঠাতা, ইতিহাসের পাতায় যার নাম স্বর্ণাক্ষরে মুদ্রিত আছে।
বখতিয়ার খিলজির অধিকৃত বাংলার রাজধানী গৌড় মাহিসন্তোষ মাদ্রাসা প্রতিষ্ঠার সময়কাল,এর অবস্থান,আয়তন,অবকাঠামো, শ্রেণী বিন্যাস, শিক্ষক- শিক্ষার্থীর সংখ্যা, পাঠ্য বিষয় সমূহ এ সকল বিষয়ে বিস্তারিত তথ্য জানা যায়নি।
ক্ষমতা বিকেন্দ্রীকরণ
বখতিয়ার খলজি তাঁর অধিকৃত উত্তর পশ্চিম বাংলার
রাজ্যকে ইকতা নামের চারটি প্রশাসনিক ইউনিটে বিভক্ত করে খলজি মালিকদের মধ্যে চারজনকে মুকতা পদে নিয়োগ প্রদান করেন। মাত্র বছর দুয়েকের মধ্যে বখতিয়ার খিলজি আততায়ীর ছুরিকাঘাতে নিহত হবার পর খলজি মালিকদের মধ্যে দ্বিতীয় গুরুত্বপূর্ণ ব্যাক্তি শিরান খলজি নিজেকে সুলতান হিসাবে ঘোষণা করেন। তিনি চারটি ইকতার মধ্যে একটি এই দূর্গ নগরীর প্রশাসনিক দায়িত্ব পালন করেছেন বলে ধারণা করা হয়।
শিলালিপি থেকে জানা যায় ভূ-রাজনৈতিক কারণে গুরুত্বপূর্ণ এই নগরী মুসলিম শাসন কালে মাহীসূন ও মকসিদাহ সন্তোষ নামে পরিচিত ছিল। ইলিয়াসশাহী বংশের সুলতান রুকুনউদ্দীন বরবাকশাহ (১৪৪৯ -১৪৭৪ )
টাকশাল হিসেবে মাহিসন্তোষ:
বাংলাদেশে সুলতানি শাসনামলে আলাউদ্দিন হোসেন শাহ (১৩৪২-১৩৫৭) সার্বভৌম ক্ষমতার অধিকারী হিসেবে বিশেষ কৃতিত্বের দাবিদার। তিনি সমগ্র বাংলাকে একত্রিত করে "শাহ্-ই- বাঙালা " বা " সুলতান-ই- বাঙালা " উপাধি গ্রহণ করেছিলেন।
হোসেনশাহী শাসনামলে মাহীসন্তোষ দূর্গ নগরীর গুরুত্ব অনেক বৃদ্ধি পেয়ে সমৃদ্ধির চরম শিখরে উন্নীত হয়। সূচিত হয় এক
লাভ করে।
এই টাকশাল থেকে উৎকীর্ণ সাতটি মুদ্রা পাওয়া গেছে।এর ছয়টি রৌপ্য এবং একটি তাম্র মুদ্রা। এগুলোর মধ্যে চারটি রৌপ্য মুদ্রা রুকুন উদ্দিন বরবক শাহের শাসন আমলে তিনটি ১৪৬৮ সালে জারি করা হয়। বাকি তিনটি রৌপ্য মুদ্রা সুলতান শামসুদ্দীন মুজাফফর শাহের রাজত্বকালে ১৪৯০সালে অবশিষ্ট একটি রোপৌ ও একটি তাম্র মুদ্রা সুলতান নাসিরুদ্দিন শাহের আমলে ১৫২২ সালে জারিকৃত। এরপর বারবকাবাদ টাকশাল থেকে সম্ভবতঃ আর কোন মুদ্রা জারি করা হয়নি।
এই নগরীতে টাকশাল স্হাপন ও সামরিক শক্তি বৃদ্ধি করে প্রাদেশিক মর্যাদায় উন্নীত করেন এবং উজির পদমর্যাদার কর্মকর্তা নিয়োগ প্রদান করেন।এরপর মাহীসন্তোষ বারবাকাবাদ নামে পরিচিতি লাভ করে। মোগল সম্রাট আকবরের দিওয়ান রাজা টোঢরমলের রাজস্ব সংস্কারের পর সমগ্র বাংলাদেশ ২৪টি সরকারে বিভক্ত করেন, তন্মধ্যে সরকার বারবাকাবাদ অন্যতম। সরকার বারবাকাবাদের অধীনে প্রায় সমগ্র বৃহত্তর রাজশাহী বিভাগ অন্তর্ভুক্ত ছিল। এই সরকার ৩৮টি মহালে(পরগনায় )বিভক্ত ছিল, তার মধ্যে পরগনা সন্তোষ নামেরও উল্লেখ পাওয়া যায়।
মাহিসন্তোষ নামকরণের সার্থকতা:
মুসলিম যুগে হিন্দু বৌদ্ধ প্রভাব মুক্ত ইসলামী দৃষ্টিভঙ্গি থেকে মায়িসন্তোষ ও মাহীসন্তোষ নামে অভিহিত করণের প্রবনতা লক্ষ্য করা যায়।এক্ষেত্রে প্রচলিত মতামতের বিশ্লেষণ হলো - কথিত আছে যে,মাছের পিঠে সওয়ার হয়ে এখানে একজন সুফীর আগমন ঘটেছিল। ফারসী ভাষায় মাহী শব্দের অর্থ মাছ। এছাড়াও উনিশ শতকের ইংরেজ গবেষক সহ প্রখ্যাত ঐতিহাসিকগণ বিভিন্ন নিবন্ধে মাহী সন্তোষ ও মায়ি সন্তোষ শব্দের ব্যবহার করেছেন। একজন মহিলা, পীর সাহেব ও অপরজন তার মেয়ে পাশাপাশি দুটি মাজারের প্রবেশপথে একটি মসজিদ প্রতিষ্ঠার প্রস্তর লিপি উদ্ধার করা হয়েছিল। সেহেতু ফার্সি ভাষায় মায়ি শব্দের অর্থ মা আর গেন্জ্ঞ শব্দের অর্থ শহর। স্হানীয় লোকেরা এখনও ঐতিহাসিক মাহীসন্তোষকে মাহীগন্জ্ঞ বা মাইগন্জ্ঞ বলেই জানে।
নদীবন্দর ও অর্থনীতির কেন্দ্র হিসেবে মাহিসন্তোষ:
দিগ্বিজয়ী বীর,মহাপরাক্রমশালী, প্রজারঞ্জক, মহানুভব রাজা মহীপালের (৯৫০-১০৪৩) রাজত্বকালেই মাহীসন্তোষ নগরী প্রতিষ্টিত হয়েছিল,এ বিষয়ে অধিকাংশ ঐতিহাসিক একমত পোষণ করেছেন। পাল রাজবংশের হৃত রাজ্য বঙ্গের রাজধানী গৌড় পুনরুদ্ধার করার পর কৌশলগত কারণেই তিনি মাহীসন্তোষে সামরিক ঘাঁটি স্থাপন করে বরেন্দ্র এলাকায় তাঁর শাসনের ভিত্তিকে সুদৃঢ় করেছিলেন।
পাল ও সেন যুগের অবসানের পর সুলতানি শাসন আমলে মাহীসন্তোষ গড়ের গুরুত্ব সম্পর্কে ইতিহাসে অনেক তথ্য জানা যায়। বখতিয়ার খিলজী তাঁর রাজধানী মালদহের লখনৌতি গৌড় থেকে উত্তর-পশ্চিম বঙ্গের প্রসিদ্ধ গঙ্গারামপুরের সন্নিকটে অবস্থিত দেবকোটে ( বর্তমানকালের দমদমা ? ) স্থানান্তরিত করেন। দেবকোট থেকে মাত্র ৫ কিলোমিটার দূরত্বে অবস্থিত মাহীসন্তোষ দুর্গ তিনি এবং তাঁর বিশ্বস্ত অনুচর শিরান খলজী তত্ত্বাবধায়ন করতেন।১২০৬ সালে বখতিয়ার খিলজী আলী মর্দান খিলজী কর্তৃক নিহত হওয়ার পর শিরান খলজী সুলতান নির্বাচিত হন। এবার তিনিও আলী মর্দান খিলজীর ষড়যন্ত্রের কবলে পড়েন। আলী মর্দান খিলজীর প্ররোচনায় দিল্লির সুলতান কুতুবউদ্দিন শিরান খিলজীর বিরুদ্ধে অযোধ্যার শাসনকর্তা কায়েমাজ রুমীকে প্রেরণ করেন। শিরান খিলজী যুদ্ধে পরাজিত হয়ে সুরক্ষিত মাহীসন্তোষ দুর্গে আত্মগোপন কালে খিলজী মালিকদের অন্তর্দ্বন্দ্বে নিহত হয়ে ১২০৮ সালে এখানেই সমাহিত হন।
মাহীসন্তোষ গড় দুর্গে ১৪৭৪ সালে সুলতানি শাসনাকালে স্মরণীয় মর্মান্তিক যুদ্ধ সংঘটিত হয়। পরাক্রমশালী কামরুপ রাজ কামেশ্বরের সঙ্গে হোসেন শাহী বংশের সেনাপতি গাজী ইসমাইলের এক ভয়াবহ যুদ্ধ সংঘটিত হয়। কামরূপ রাজ্য বিজয়ের জন্য যুদ্ধ অভিযানে সেনাপতি গাজী ইসমাইল সম্ভবতঃ প্রতি আক্রমণে পিছু হটে সুরক্ষিত মাহীসন্তোষ দূর্গে আশ্রয় গ্রহণ করে শত্রু পক্ষকে প্রতিহত করেছিলেন। যুদ্ধে ১২০ জন মুসলিম সৈন্য নিহত হলে তাদেরকে এখানেই সমাহিত করা হয়। বারোদুয়ারী মসজিদের নিকটে উত্তর দিকে প্রাচীর দিয়ে ঘেরা কবরটিই বীর সেনাদের গণকবর হিসেবে অনুমিত হয়। রাজধানী পান্ডুয়া থেকে দূরে মাহীসন্তোষে এই যুদ্ধ সংঘটিত হওয়ার যুক্তিসঙ্গত কারণ ব্যাখ্যা বিশ্লেষণ নিয়ে ঐতিহাসিকদের মধ্যে মতভেদ আছে, তদুপরি সুরক্ষিত মাহীসন্তোষ দূর্গের সামরিক গুরুত্ব সম্পর্কে ধারণা করা যায়।
এই যুদ্ধের পরবর্তীতে ঘোড়াঘাট দূর্গে পাল্টা আক্রমণে দিশেহারা কামেশ্বর রাজা মুসলিম সেনাপতি ইসমাইল গাজীর বীরত্বে ও তাঁর আধ্যাত্মিক গুনে মুগ্ধ হয়ে ইসলাম ধর্ম গ্রহণ করেন।কামরূপ কামাখ্যার রাজা কামেশ্বর মতান্তরে নীলাম্বর সহ সামরিক-বেসামরিক সর্বস্তরের লোকেরা বহুঈশ্বরবাদ পৌত্তলিক ধর্ম ত্যাগ করে একেশ্বরবাদ ইসলামের সুশীতল ছায়াতলে আশ্রয় গ্রহণ করে।
মাহিসন্তোষ গড়ের ঐতিহ্যবাহী সরুপ:
মাহীসন্তোষ গড়ের যুদ্ধের ফলাফল ছিল সুদূরপ্রসারী। এই যুদ্ধের ধারাবাহিকতায় ঘোড়াঘাটে সংগঠিত যুদ্ধের পর রংপুর, কোচবিহার,কামরূপসহ সমগ্র উত্তরবঙ্গে মুসলিম বিজয় বিস্তৃত হয়। গাজী উপাধি পাপ্ত জিন্দাপীর খ্যাত মুসলিম সাম্রাজ্য বিস্তারের পতাকাবাহী বীর সেনাপতিকে রাষ্ট্রদ্রোহিতার মিথ্যা অভিযোগে সুলতানের আদেশে ঘোড়াঘাট দুর্গে শিরচ্ছেদ করা হয়। জনশ্রুতি অনুযায়ী জানা যায় যে, গাজীর খন্ডিত মস্তক কাঁটাদুয়ারে,কর্তিত হস্ত ইসমাইল পুরে, ছিন্ন পদযুগল গড় মান্দারণে নিক্ষিপ্ত হয় এবং দেহ ঘোড়াঘাট যুদ্ধক্ষেত্রে পড়ে থাকে। এই সকল স্থানে পীর ইসমাইল গাজীর মাজার হিন্দু - মুসলিম উভয় সম্প্রদায়ের মানুষের কাছে পবিত্র স্থান। পূর্বোক্ত চারটি মাজার বর্তমানকালেও জিয়ারত ,পূজা ও মাঙ্গলিক অনুষ্ঠানের কেন্দ্র স্থল হিসাবে গণ্য হয়।
বীরত্ব রূপে মাহিসন্তোষ:
কিংবদন্তির মহাপুরুষ গাজী ইসমাইলের বীরত্বগাথা ইতিহাসের এক বিশাল উপাখ্যান। সংক্ষিপ্ত পরিসরে বলা প্রয়োজন যে, অসাধারণ সাধু চরিত্র ও আধ্যাত্মিক জ্ঞান সম্পন্ন সাধক রূপে ইসমাইল গাজীর যেমন দেশজোড়া সুনাম ছিল। তদ্রূপ ন্যায়নীতি পরায়ন,পরোপকারী মহান শাসক রূপেও তাঁর খ্যাতি কম ছিল না। এজন্য জনশ্রুতি ও বিশ্বাসের রাজ্যে তিনি এমন একজন সক্ষম সামরিক পুরুষ যিনি যুগপৎভাবে অসাধারণ মাহাত্মে বুজুর্গ সুফী সাধকের মহিমায় পরিচিত এবং মরণোত্তর জীবনে একজন মহান পীরের দুর্লভ মর্যাদায় প্রতিষ্ঠিত।
মোঘল আমলে মাহিসন্তোষ:
মোগল শাসনামলেও সরকার বারবকাবাদ এর মর্যাদা অক্ষুন্ন ছিল। যুগ শ্রেষ্ঠ মহামতি সম্রাট আকবরের দিওয়ান রাজা টোডরমল ১৫৮২ সালে বাংলাদেশকে১৯টি ও বিহারকে ৫টি মোট ২৪টি সরকারে বিভক্ত করেন।তন্মধ্যে পরগনা সন্তোষ কেন্দ্রীক সরকার বারবকাবাদ অখন্ড দিনাজপুর, রংপুর, বগুড়া জেলা এবং পাবনা ও বৃহত্তর রাজশাহী জেলার অংশবিশেষ নিয়ে গঠিত ছিল। মুঘল শাসনামলে মাহীসন্তোষ দুর্গের বারবকাবাদ সরকার দিল্লিকে ৫০টি মতান্তরে ৫০০টি অশ্ব এবং ৭০০০ পদাতিক সৈন্য সরবরাহ করতো। সম্রাট আকবরের নবরত্ন সভার অন্যতম সদস্য ও প্রখ্যাত ঐতিহাসিক আবুল ফজল রচিত প্রসিদ্ধ "আকবরনামা" গ্রন্থের বর্ণনা থেকে এসব তথ্য জানা যায়।
সম্রাট আকবরের শাসনকালে ১৫৭৬ সালে রাজমহলের যুদ্ধে বাংলার শেষ সুলতান দাউদ কাররানীর পরাজয়ের মধ্য দিয়ে উত্তর ও পশ্চিম বাংলা মোগল সাম্রাজ্য ভুক্ত হয়। সুলতানি শাসনামলেই বাংলাদেশে স্বাধীন জমিদারি প্রথার উদ্ভব হয়। জমিদারদের মধ্যে বারো ভূঁইয়াদের নেতা ইশা খানের সেনাপতি ১৫৮৩ সালে উত্তর পশ্চিম বাংলার তৎকালীন রাজধানী তান্ডা ও মাহীসন্তোষ দুর্গ দখল করে এবং অনতিকাল পরেই মোগলরা ঈসা খানের বাহিনীকে প্রতিহত করে রাজধানী তান্ভা ও মাহীসন্তোষ দুর্গের দখল পুনঃপ্রতিষ্ঠা করে।
মাহীসন্তোষ মাজারের উত্তর পূর্ব দিকে এবং মিঠাপুকুর (মহীপালের কীর্তি?) থেকে সামান্য উত্তরে মাহীসন্তোষ দুর্গ স্বাধীনতা উত্তোর কালে নব্বইয়ের এর দশক পর্যন্ত বিদ্যমান ছিল। রংপুর এলাকা থেকে আগত পরিযায়ী শ্রমিকরা এই প্রত্নসম্পদটি বিনষ্ট করে বসত বাড়ি নির্মাণ করেছে । নতুনভাবে গড়ে উঠা গ্রামটি ক্রমশঃ জনবহুল গ্রামে রূপান্তরিত হচ্ছে।
মাহিসন্তোষ গড়ের প্রত্নতত্ত্ব বিশ্লেষণ:
অপেক্ষাকৃত উঁচু স্থানে টিলা সাদৃশ্য এই প্রত্নস্থলকেই মাহীসন্তোষ গড় নামে অভিহিত করা হয়।এই গড়ের আয়তন উত্তর-দক্ষিণে ২২৫ মিটার এবং পূর্ব-পশ্চিমে ১৭৫ মিটার প্রায়। আয়তাকার দুর্গটি সুউচ্চ প্রাচীর বেষ্টিত ছিল। দূর্গটিকে সুরক্ষিত করার পরিকল্পনায় আত্রাই নদীকে এর উত্তর এবং পশ্চিম দিক বিবেচনায় রেখে পূর্ব ও দক্ষিণে গভীর পরিখা খনন করে দুর্গটির নিরাপত্তা নিশ্চিত করা হয়েছিল। পূর্ব দিকের পরিখাটি ভরাট হয়ে প্রায় সমতল ভূমিতে পরিণত হয়েছে। দক্ষিণ দিকের পরিখাটিতে বর্ষা মৌসুমে এবং বাণ- বণ্যায় জলপ্রবাহের আধিক্য থাকায় সেটির অপেক্ষাকৃত ক্ষীণকায় অস্তিত্ব এখনো বিদ্যমান আছে। এই প্রত্নস্থল থেকে উদ্ধারকৃত একটি জীর্ণ কামান ও কয়েকটি তরবারি কলিকাতা জাদুঘরে এবং রাজশাহী বরেন্দ্র জাদুঘরে অনুরূপ একটি কামান সংরক্ষিত আছে।
সম্পত্তির পরিমাণ:
স্থানীয় জনশ্রুতি থেকে জানা যায় উনিশ শতকেও মাহিসন্তোষের মসজিদ, মাদ্রাসা ও অন্যান্য ধর্মীয় প্রতিষ্ঠান পরিচালনার জন্য ২৭৫০ বিঘা লাখেরাজ সম্পত্তি ছিল। বলা বাহুল্য যে, মুসলিম যুগে এমন অনুদানের পরিমাণ ছিল আরো অনেক বেশি।
মাহীসন্তোষের ক্ষমতা হ্রাস:
আবার এই শহরটির অবনমনও শুরু হয় একই কারণে। বাংলায় মুসলিম রাজ্যের সীমানা বৃদ্ধি পাওয়ায় এবং রাজধানী স্থানান্তরের সঙ্গে সঙ্গে মাহিসন্তোষ দুর্গের গুরুত্ব হ্রাস পায়।
১৫৭৫ সালে গৌড়ে মহামারীতে হাজার হাজার মানুষ মারা যাওয়াতে সুবাদার মুমিন খাঁন গৌড় থেকে তান্ডায় রাজধানী স্থানান্তর করেন। পরবর্তী সময়ে এখান থেকে রাজমহলে এবং আরো পরে ঢাকায় রাজধানী স্থানান্তর করা হয়।ষোল শতকের শেষের দিকে অনেকাংশে গুরুত্ব হারিয়ে ফেলে শহরটি।রাজধানীর সঙ্গে দূরত্ব বৃদ্ধির সঙ্গে সঙ্গে বারবকাবাদ শহরের গুরুত্ব ক্রমান্বয়ে হ্রাস পায়। অবশ্য এ সময়ে শহরটি একেবারে নিঃশেষ হয়ে যায়নি। এটি মোটামুটিভাবে মোগল যুগ পর্যন্ত টিকে ছিল। মোগল ঐতিহাসিক আবুল ফজলের বর্ণনায় বারবকাবাদ শহরের উল্লেখ রয়েছে। উল্লেখ্য যে, সুলতান রুকনুদ্দীন বারবক শাহের শাসনামলে (১৪৫৯-১৪৭৪ খ্রিঃ) মাহিসন্তোষ প্রাদেশিক রাজধানীর মর্যাদায় উন্নীত হয়ে বারবকাবাদ নামে পরিচিতি লাভ করে। সম্রাট আকবর বারবকাবাদকে বাংলা সুবার অন্যতম সরকারের মর্যাদা দেন মাহিসন্তোষ কেন্দ্রিক এ সরকার দিনাজপুর, রংপুর, বগুড়া, রাজশাহী ও পাবনা জেলার অংশবিশেষ নিয়ে গঠিত ছিল।
নবাব মুর্শিদকুলি খান রাজস্ব ব্যবস্থাপনায় সংস্কার আনয়নের জন্য ১৭২২ খ্রিস্টাব্দে বাংলা সুবাকে ১৩ টি চাকলায় এবং ১৬৬০টি পরগনায় বিভক্ত করেন। এতে বারবকাবাদ পরগনার কোন উল্লেখ নাই।
পরবর্তীকালে সম্ভবত মোগল যুগের শেষ ভাগে মহামারী বা অন্য কোন প্রাকৃতিক দুর্যোগের কারণে শহরটি পরিত্যক্ত হয়।
স্থাপত্য
২.২৫ মি পুরু দেওয়াল বিশিষ্ট আয়তাকার (বাইরে থেকে পরিমাপ ২৪ মি × ১৬.২০ মি) মসজিদটির চারকোণে চারটি অর্ধ অষ্টভুজাকার পার্শ্ববুরুজ ছিল। এগুলি ইট এবং পাথর দিয়ে নির্মিত। অভ্যন্তরভাগে ইট দিয়ে নির্মিত মসজিদটির ভেতর এবং বাইরের দেওয়ালের সম্মুখভাগ পাথরের ফলক দ্বারা আবৃত। মসজিদে প্রবেশের জন্য সম্মুখভাগে পাঁচটি প্রবেশপথ ছিল। খুব সম্ভবত কেন্দ্রীয় প্রবেশপথটি পাশের প্রবেশ পথগুলি অপেক্ষা বৃহদাকারের ছিল। উত্তর ও দক্ষিণের প্রতিপার্শ্বে তিনটি করে প্রবেশ পথ ছিল। প্রতি সারিতে চারটি করে দুই সারি প্রস্তর স্তম্ভের সাহায্যে মসজিদের অভ্যন্তর ভাগ (১৯.৫০ মি × ১১.৭০ মি) বিভক্ত করা হয়েছিল। ঘনক (cube) আকৃতির পাথরের ভিত্তির উপর প্রতিটি স্তম্ভ ছিল দন্ডায়মান। বর্গাকার প্রতিটি স্তম্ভের দন্ড (Shaft) তিনটি অংশে বিভক্ত। সর্বনিম্নের অংশের পরিমাপ ০.৪০ মি এবং এর গায়ে ছিল ত্রিকোণাকার নকশা। মাঝের অংশের পরিমাপ ১.৫৫ মি। এখানে শিকল এবং ঘণ্টার নকশা দেখা যায়। সবচেয়ে উপরের বহুভুজ (১৬ বাহু বিশিষ্ট) আকৃতির অংশটির পরিমাপ ০.৯৬ মি। এই অংশে শিকল ও ঘণ্টার নকশা এবং অর্ধ বৃত্তাকার ঝুলন্ত মুক্তার নকশা রয়েছে।
মসজিদের কেন্দ্রীয় ‘নেভ’ পাশের অংশ অপেক্ষা বড় এবং তিনটি আয়তাকার প্রকোষ্ঠে বিভক্ত। এগুলির ছাদ সম্ভবত বাংলা চৌচালা রীতির খিলান ছাদে (Vault) আচ্ছাদিত ছিল। আর এর দুপাশের অংশ দুটি সম্ভবত আচ্ছাদিত ছিল সর্বমোট ১২টি অর্ধগোলাকার গম্বুজে। আচ্ছাদনের এই ব্যবস্থা বাগেরহাটের ষাটগম্বুজ মসজিদ এর (১৪৫৯ খ্রি) সাথে সাদৃশ্যপূর্ণ।
সম্মুখভাগের প্রবেশ পথের সমান্তরালে কিবলা দেওয়ালে রয়েছে পাঁচটি মিহরাব। কেন্দ্রীয় মিহরাবটি পাশেরগুলি অপেক্ষা সামান্য বড়। মিহরাবটি বর্তমানে বরেন্দ্র গবেষণা জাদুঘরে সংরক্ষিত আছে। মূলত এই মিহরাবটি একটি পাথরখন্ড দিয়ে নির্মিত এবং সুন্দর অলংকরণে সজ্জিত। শিকল ও ঘণ্টা, পদ্ম এবং তালপত্র নকশা (Palmette) প্রধান মোটিফ হিসেবে ব্যবহূত হয়েছে। উত্তর দিকের শেষ মিহরাবটির অভ্যন্তরে সুন্দরভাবে খোদাইকরা নকশা এখনও দৃশ্যমান। এটি দেখে মনে হয় পাথরের তিনটি টুকরো দিয়ে এটি নির্মিত। মিহরাবের কুলুঙ্গির কেন্দ্রীয় অংশ শিকল এবং ঘণ্টা নকশায় অলংকৃত। শিকল নকশার পাশে একটি ঝুলন্ত পুতির মালার নকশা ছিল। শিকল নকশার নিম্নাংশে ছিল ঝুলন্ত প্রস্ফুটিত পদ্মের নকশা। পাথরের টুকরাগুলির পার্শ্ববর্তী প্রান্তে গোলাকার এবং বর্গাকৃতির জ্যামিতিক নকশা আছে। মিহরাবের উপর এবং নিম্নভাগে সংযুক্ত গোলাপ নকশা এর সৌন্দর্য বৃদ্ধি করেছে। এখানে ব্যবহূত শিকল এবং ঘণ্টার নকশার সঙ্গে দরসবাড়ি মসজিদ, ছোটসোনা মসজিদ এবং কুসুম্বা মসজিদ এর শিকল ও ঘণ্টা নকশার ঘনিষ্ঠ সাদৃশ্য রয়েছে।
মসজিদের আশে পাশে ছড়িয়ে ছিটিয়ে পড়ে থাকা পাথরখন্ডের গায়ে অলংকরণের চিহ্ন খুঁজে পাওয়া যায়। এই অলংকৃত পাথরখন্ড প্রমাণ করে যে, মসজিদের বাইরের দেওয়ালে পাথরে খোদাই করা অলংকরণ ছিল। আলংকারিক অংশগুলি মূলত জ্যামিতিক আকারের ফুলের নকশা, তালপত্র, খোটা (Nailheads), ত্রিভুজাকৃতির, প্যাঁচানো, শিকল ও ঘণ্টার নকশা এবং অর্ধবৃত্তাকার ঝুলন্ত হারের নকশা প্রভৃতি মোটিফ দিয়ে অলংকৃত ছিল। এখান থেকে বেশ কিছু পোড়ামাটির অলংকৃত ফলকের ধ্বংসাবশেষ সরিয়ে নেওয়া হয়েছে। গম্বুজের ড্রামের অভ্যন্তরে অলংকরণ হিসেবে এই পোড়ামাটির অলংকৃত ফলক ব্যবহূত হয়েছে। অলংকরণের এই পদ্ধতিও দরসবাড়ি, ছোটসোনা এবং কুসুম্বা মসজিদ এ দেখা যায়।
ইতিহাস
মাহীসন্তোষ মসজিদ নওঁগা জেলার ধামইর হাট থানা সদর থেকে প্রায় ১৩ কিমি উত্তর-পশ্চিমে বাংলাদেশ-ভারত সীমান্তের নিকটবর্তী এলাকায় অবস্থিত। প্রাক মুসলিম আমল থেকেই পরিচিত মাহীসন্তোষ এলাকাটি সুলতান রুকনুদ্দীন বারবক শাহ এর আমলে (১৪৫৯-১৪৭৪) গুরুত্বপূর্ণ হয়ে ওঠে। সুলতান রুকনুদ্দীন বারবক শাহ এখানে একটি টাকশাল স্থাপন করেন এবং এটি তাঁর নামানুসারে বারবকাবাদ নামে পরিচিতি লাভ করে। এই শহরটির বিভিন্ন অংশে এখনও অনেকগুলি প্রত্নতাত্ত্বিক সম্ভাবনাময় ঢিবি দেখতে পাওয়া যায়। ১৯১৬ সালে বরেন্দ্র রিসার্চ সোসাইটি এই মসজিদটির ধ্বংসাবশেষ যুক্ত ঢিবিটিতে উৎখনন করে। তখন মসজিদটির সামান্য অংশ উন্মোচিত হয়েছিল। অতি সম্প্রতি স্থানীয় লোকজন জঙ্গল এবং মসজিদের ঢিবির ধবংসাবশেষ সরিয়ে ফেলে পুরানো মসজিদটির উপরে জুমার নামায পড়ার উদ্দেশ্যে নতুন একটি চৌচালা টিনের ছাদে আবৃত মসজিদ নির্মাণ করেছে। বর্তমানে টিকে থাকা বৈশিষ্ট্য থেকে এই মসজিদের আদি পরিকল্পনা সম্পর্কে ধারণা করা সম্ভব।
আরোও দেখুন
-->
তথ্যসূত্র
সহায়ক গ্রন্থঃ
১। কাজী মোহাম্মদ মিছের, রাজশাহী জেলার ইতিহাস -২য়খন্ড,পৃঃ১৭০-১৭৭।
২। ডঃ মুহম্মদ আব্দুর রহিম, ডঃ আবদুল মমিন চৌধুরী, ডঃ এ,বি, এম মহিউদ্দীন মাহমুদ,ডঃ সিরাজুল ইসলাম "বাংলাদেশের ইতিহাস;পরিবর্ধিত ও পরিমার্জিত সংস্করণ,পৃঃ১৪০-১৪২,১৮২,২৫৫,২৫৬।
৩। ড. ম. রেজাউল করিম "ধামইরহাট- পত্নীতলা;ইতিহাস ও ঐতিহ্য, প্রাচীন নগর মাহিসন্তোষ: ইতিহাস ও ঐতিহ্য, পৃঃ ১০৩,১০৪।
৪।মেহে্রাব আলী, দিনাজপুরে ইসলাম,পৃঃ ১১০-১২৭,১৩৭-১৪৪।
৫। আব্দুল করিম ( অধ্যাপক অবঃ), মাহিসন্তোষের ইতিহাস, পৃঃ ২০-২২।
৬। বরেন্দ্র জীবনী গ্রন্থমালা-৩ ঐতিহাসিক মাহিসন্তোষের প্রখ্যাত শিক্ষাবিদ তাকি উদ্দিন আল আরাবী,মাহবুব সিদ্দিকী,পৃঃ ৩৬,৪৪,৪৬,৪৮
৭। ধামইরহাট-পত্নীতল;ইতিহাস ও ঐতিহ্য পৃঃ ১০৪,১০৯ -১১৪।
৮। ঐতিহাসিক মাহির সন্তোষের প্রখ্যাত শিক্ষাবিদ তাকিউদ্দিন আল আরাবী পৃঃ ৬২,১৩২-১৩৫।
৯। ধামইরহাট উপজেলা পরিষদ কর্তৃক " উদ্ভাস" পত্রিকায় প্রকাশিত অধ্যক্ষ মো শহীদুল ইসলামের "ধামইরহাট উপজেলার ইতিহাস ঐতিহ্য ও প্রাসঙ্গিক আলোচনা" শিরোনামে প্রবন্ধ থেকে সংগৃহীত
বহিঃসংযোগ
==১.হাজার বছরের স্মৃতি ধামইরহাটের মাহিসন্তোষ==
পাথরঘাটা পৌরসভা
পাথরঘাটা পৌরসভা বাংলাদেশের বরগুনা জেলার অন্তর্গত পাথরঘাটা উপজেলার একটি নগরভিত্তিক স্থানীয় সরকার সংস্থা। ১৯৯০ সালে পৌরসভাটি প্রতিষ্ঠিত হয়। এটি একটি ‘‘ক’’ শ্রেনীর পৌরসভা।
ইতিহাস
১৯৯০ সালের ৩১ মে ‘‘গ’’ শ্রেণীর পৌরসভা হিসেবে পাথরঘাটা পৌরসভা প্রতিষ্ঠিত হয়। পরবর্তীতে এটি ‘‘খ’’ শ্রেণীর পৌরসভায় উন্নীত হয়।
প্রশাসনিক অবকাঠামো
পাথরঘাটা পৌরসভার আয়তন ১৩.১১ বর্গ কিলোমিটার। ৯ টি ওয়ার্ড ও ৯টি মহল্লা নিয়ে এ পৌরসভাটি গঠিত। এ ৯টি ওয়ার্ডে ৯জন সাধারণ আসনের ওয়ার্ড কাউন্সিলর এবং ৩ জন সংরক্ষিত আসনে মহিলা কাউন্সিলর নির্বাচিত হন। মাননীয় মেয়র ও সম্মানিত কাউন্সিলরগণ জনগনের প্রত্যক্ষ ভোটে নির্বাচিত হয়ে থাকেন। এ পৌরসভার প্রশাসনিক কার্যক্রম পাথরঘাটা থানার আওতাধীন। এটি জাতীয় সংসদের ১১০নং নির্বাচনী এলাকা বরগুনা-২ এর অংশ।
জনসংখ্যার উপাত্ত
২০১১ সালের আদমশুমারি অনুযায়ী পাথরঘাটা পৌরসভার মোট জনসংখ্যা ১৭,১৭৭ জন। এর মধ্যে পুরুষ ৮,৬৩৭ জন এবং মহিলা ৮,৫৪০ জন। মোট পরিবার ৪,৪৫৭টি।
শিক্ষা
২০১১ সালের আদমশুমারি অনুযায়ী পাথরঘাটা পৌরসভার সাক্ষরতার হার ৭২.৫%।
শিক্ষাব্যবস্থা
উচ্চ শিক্ষার জন্য পাথরঘাটা পৌর এলাকায় ৩ টি কলেজ রয়েছে। এছাড়া মাধ্যমিক ও প্রাথমিক শিক্ষার জন্য ৪টি মাধ্যমিক বিদ্যালয়, ৬টি প্রাথমিক বিদ্যালয় ও ২টি মাদ্রাসা রয়েছে।
রমেন্দ্র চন্দ্র দেবনাথ
রমেন্দ্র চন্দ্র দেবনাথ (১৮ আগস্ট ১৯৫৫ - ১ ফেব্রুয়ারি ২০২২) একজন ভারতীয় রাজনীতিবিদ ছিলেন। তিনি ভারতের কমিউনিস্ট পার্টি (মার্ক্সবাদী) এর সদস্য ছিলেন। তিনি ২০০৩ থেকে ২০১৮ সাল পর্যন্ত ত্রিপুরা বিধানসভার স্পিকার ছিলেন। তিনি যুবরাজনগরের (বিধানসভা কেন্দ্র) প্রতিনিধিত্ব করেছেন। এছাড়াও তিনি ১৯৯৮ থেকে ২০০৩ সাল পর্যন্ত ত্রিপুরা বিধানসভায় মন্ত্রী ছিলেন।    দেবনাথ ১ ফেব্রুয়ারি ২০২২ তারিখে ৬৬ বছর বয়সে রেনাল ফেইলিউরের কারণে মারা যান।
ইসাবেলিনো গ্রাদিন
ইসাবেলিনো গ্রাদিন (Isabelino Gradín, ; ৮ জুলাই ১৮৯৭ – ২১ ডিসেম্বর ১৯৪৪) একজন উরুগুয়েয়ীয় পেশাদার ফুটবল খেলোয়াড় ছিলেন। তিনি তার খেলোয়াড়ি জীবনের অধিকাংশ সময় পেনিয়ারোল এবং উরুগুয়ে জাতীয় দলের হয়ে আক্রমণভাগের খেলোয়াড় হিসেবে খেলেছিলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেলেছিলেন।
আন্তর্জাতিক ফুটবল
ইসাবেলিনো কোপা আমেরিকার (তৎকালীন দক্ষিণ আমেরিকান চ্যাম্পিয়নশিপ) প্রথম আসর ১৯১৬ দক্ষিণ আমেরিকান চ্যাম্পিয়নশিপে উরুগুয়ের জাতীয় দলের প্রতিনিধিত্ব করেছিলেন।
ব্যক্তিগত জীবন
ইসাবেলিনো গ্রাদিন ১৮৯৭ সালের ৮ই জুলাই তারিখে উরুগুয়ের মোন্তেভিদেওতে জন্মগ্রহণ করেছিলেন এবং সেখানেই তার শৈশব অতিবাহিত করেছিলেন। ১৯৪৪ সালের ২১শে ডিসেম্বর তারিখে, উরুগুয়ের মোন্তেভিদেওতে ৪৭ বছর বয়সে তিনি মৃত্যুবরণ করেছেন।
ধারাপাট
ধারাপাট পশ্চিমবঙ্গের বাঁকুড়া জেলার বিষ্ণুপুর মহকুমার অন্তঃপাতী একটি গ্রাম। এই গ্রামটি বিষ্ণুপুর শহর থেকে ১২ কিলোমিটার (৭.৫ মাইল) উত্তরে অবস্থিত।
বিবরণ
বাঁকুড়া ভূখণ্ডটি প্রাচীন কালে জৈনধর্মের দ্বারা ব্যাপকভাবে প্রভাবিত হয়েছিল। আজও এই জেলার একাধিক স্থানে জৈন ধ্বংসাবশেষ দেখতে পাওয়া যায়। ধারাপাট, সোনাতাপাল, বহুলাড়া, হাড়মাসড়া ও পরেশনাথ (অম্বিকানগরের কাছে) গ্রামের বহুকাল পরিত্যক্ত জৈন মন্দিরগুলিতে পরবর্তীকালে গ্রামবাসীরা হিন্দু লৌকিক দেবদেবীর মূর্তি স্থাপন করে পূজা শুরু করে। ধারাপাট ও বহুলাড়া গ্রামে নগ্ন জৈন মূর্তি দেখা যায়, এঁরা “ন্যাংটা ঠাকুর” নামে পরিচিত। এঁরা হিন্দু দেবদেবীদের সঙ্গেই পূজিত হয়ে থাকেন।
ওয়েন বি. ফিলিপস
ওয়েন বেন্টলি ফিলিপস (Wayne B. Phillips; জন্ম: ১ মার্চ, ১৯৫৮) অ্যাডিলেডে জন্মগ্রহণকারী সাবেক অস্ট্রেলীয় আন্তর্জাতিক ক্রিকেটার, কোচ ও ধারাভাষ্যকার। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৯৮২ থেকে ১৯৮৬ সময়কালে অস্ট্রেলিয়ার পক্ষে ২৭ টেস্ট ও ৪৮টি একদিনের আন্তর্জাতিকে অংশ নিয়েছেন '''ওয়েন বি. ফিলিপস'''।
১৯৭৮ থেকে ১৯৯১ সাল পর্যন্ত ঘরোয়া প্রথম-শ্রেণীর ক্রিকেটে সাউদার্ন রেডব্যাকসের পক্ষে খেলেছেন তিনি। দলে তিনি মূলতঃ উইকেট-রক্ষণের দায়িত্ব পালন করার পাশাপাশি বামহাতে ব্যাটিংয়ে পারদর্শিতা দেখিয়েছেন।
ঘরোয়া ক্রিকেট
১৯৭৭-৭৮ মৌসুমে প্রথম-শ্রেণীর ক্রিকেটে অভিষেক ঘটে তার। এ সময় বিশ্ব সিরিজ ক্রিকেট প্রতিযোগিতার কারণে রাজ্যদলে বিভক্তির কবলে পড়েছিল। পুরো গ্রীষ্মে শেফিল্ড শিল্ডের তিন খেলাসহ একটি একদিনের খেলায় অংশ নেন। মাঝারিসারির ব্যাটসম্যান হিসেবে সর্বোচ্চ ২২ রান তোলেন।
১৯৮০-৮১ মৌসুমের পূর্ব-পর্যন্ত আর কোন প্রথম-শ্রেণীর খেলায় অংশগ্রহণের সুযোগ পাননি তিনি। শেফিল্ড শিল্ডের শেষ খেলায় দক্ষিণ অস্ট্রেলিয়ার প্রতিনিধিত্ব করেন। সুযোগের সদ্ব্যবহার করে ভিক্টোরিয়ার বিপক্ষে উদ্বোধনী ব্যাটসম্যানরূপে ১১১ ও ৯১ রান তুলেন।
১৯৮১-৮২ মৌসুমে উদ্বোধনী ব্যাটসম্যানরূপে নিজেকে প্রতিষ্ঠিত করেন। প্রথম-শ্রেণীর ক্রিকেটে ৪৭.৬১ গড়ে ৮৫৭ রান তুলেন। রিক ডার্লিংয়ের সাথে শক্ত উদ্বোধনী জুটি গড়েন ও ঐ গ্রীষ্মে দক্ষিণ অস্ট্রেলিয়ার শেফিল্ড শিল্ডের শিরোপা জয়ে প্রভূতঃ ভূমিকা রাখেন।
সফরকারী পাকিস্তানের দলের বিপক্ষে দূর্দান্ত সেঞ্চুরিসহ কুইন্সল্যান্ডের বিপক্ষে করেন ২৬০ রান।  গত দশ বছরে তার এ দ্বি-শতকটি ছিল দক্ষিণ অস্ট্রেলীয় ব্যাটসম্যানদের মধ্যে প্রথম। এ ফলাফলগুলোর প্রেক্ষিতে অস্ট্রেলিয়া দলের সদস্যরূপে তাকে রাখা হয়। ঐ শীতে পাকিস্তান সফরে তিনি ব্যাটসম্যান ও সংরক্ষিত উইকেট-রক্ষক হিসেবে ছিলেন।
১৯৮৩-৮৪ মৌসুমে তার উপর দলের কিছু একদিনের খেলায় উইকেট-রক্ষণের দায়িত্বভার প্রদান করা হয়। ১৯৮৪ সালের শুরুতে ওয়েস্ট ইন্ডিজ গমনের জন্য ফিলিপসকে অস্ট্রেলিয়ার টেস্ট উইকেট-রক্ষক হিসেবে মনোনীত করা হয়। ১৯৮৪-৮৫ মৌসুমের শুরুতে সাউথ অস্ট্রেলিয়া কর্তৃপক্ষ কেভিন রাইটকে দলের উইকেট-রক্ষক ও সহঃঅধিনায়কের দায়িত্বভার অর্পণ করে। ফলশ্রুতিতে, ফিলিপস ওয়েস্টার্ন অস্ট্রেলিয়ার দিকে ধাবিত হবার চেষ্টায় লিপ্ত হয়েছিলেন। এর জের ধরে ১৯৮৪ সালে ওয়েন ফিলিপসকে সাউথ অস্ট্রেলিয়ার উইকেট-রক্ষক মনোনীত করা হলে কেভিন রাইট প্রথম-শ্রেণীর ক্রিকেটকে বিদায় জানান।
আন্তর্জাতিক ক্রিকেট
পাকিস্তান সফরে গ্রেগ চ্যাপেলের সাথে ব্যাটিং উদ্বোধনের বিষয়ে কাউকে নির্ধারণ করা হয়নি। গ্রেগ রিচি’র সাথে তাকে প্রতিদ্বন্দ্বিতায় অবতীর্ণ হতে হয়। প্রস্তুতিমূলক খেলায় পাকিস্তানের আমন্ত্রিত একাদশের বিপক্ষে ৯২ তোলেন। ফলশ্রুতিতে সিরিজের চূড়ান্ত ওডিআই খেলার জন্য মনোনীত হন। কিন্তু দূর্ভাগ্যজনকভাবে দাঙ্গার কারণে খেলাটি পরিত্যক্ত ঘোষিত হয়।
নির্মল কুমাওয়াত
নির্মল কুমাওয়াত হলেন ভারতীয় জনতা পার্টির একজন ভারতীয় রাজনীতিবিদ এবং রাজস্থান বিধানসভার সদস্য যিনি রাজস্থানের জয়পুর জেলার ফুলেরা বিধানসভা কেন্দ্রের প্রতিনিধিত্ব করেন। কুমাওয়াত রাজস্থান বিধানসভার তিন মেয়াদী সদস্য, তিনি ২০০৮ সালে প্রথম নিম্নকক্ষে নির্বাচিত হন।
ওয়েন বি. ফিলিপস
আন্তর্জাতিক ক্রিকেট
১৯৮২-৮৩ মৌসুমে ও ধারাবাহিকভাবে ৩৭.৭৭ গড়ে ৬৮০ রান তোলেন। নিউ সাউথ ওয়েলস ও তাসমানিয়ার বিপক্ষে সেঞ্চুরি করলেও টেস্টে দলে ঠাঁই পেতে ব্যর্থ হন। গ্রেইম উডকে দল থেকে বের করে দিলে উদ্বোধনে শূন্যতার সৃষ্টি হলেও কেপলার ওয়েসেলসকে সুযোগ দেয়া হয়।
তাস্বত্ত্বেও ফিলিপস দল নির্বাচকমণ্ডলীর সুনজরে ছিলেন। তৃতীয় টেস্টে তাকে দ্বাদশ ব্যক্তি হিসেবে রাখা হয় ও জিম্বাবুয়ে সফরে যুবদের দলে উইকেট-রক্ষক হিসেবে পাঠানো হয়। একদিনের খেলায় ১৩৫ রান তুলেন যা সফরের উল্লেখযোগ্য অর্জনরূপে বিবেচিত। ফলশ্রুতিতে ধারাভাষ্যকারেরা তাকে ভবিষ্যতের সম্ভাব্য উইকেট-রক্ষকরূপে ভাবতে শুরু করতে থাকেন।
টেস্ট ক্রিকেট
১৯৮৩-৮৪ মৌসুমের গ্রীষ্মকালে পাকিস্তানের বিপক্ষে তার টেস্ট অভিষেক ঘটে। জন ডাইসনকে দলের বাইরে রেখে তাকে দলে অগ্রাধিকার দেয়া হয়েছিল। সিরিজের প্রথম টেস্টে ব্যাটিং উদ্বোধনে নেমেই প্রথম ইনিংসে মূল্যবান ১৫৯ রান তোলেন। সিরিজে বাদ-বাকি টেস্টে তার অংশগ্রহণ ছিল। ৬০.৩৩ গড়ে ৩৬২ রান তোলার প্রেক্ষিতে ১৯৮৪ সালে ওয়েস্ট ইন্ডিজ সফরের জন্য মনোনীত হন তিনি। গ্রীষ্মকালে দক্ষিণ অস্ট্রেলিয়া পক্ষে উইকেট-রক্ষক হিসেবে কয়েকটি একদিনের খেলায়ও তার অংশগ্রহণ ছিল। ফলশ্রুতিতে এ অবস্থানে থেকে অস্ট্রেলিয়ার পক্ষে খেলার জন্য তাকে রাখা হয়।
১৯৮৩-৮৪ মৌসুমে শেষে রড মার্শ অস্ট্রেলিয়ার উইকেট-রক্ষকের দায়িত্ব থেকে অবসর নেন। সকলেই প্রত্যাশা করছিলেন যে প্রথম দুই খেলায় অংশ নেয়া রজার ওলি তার স্থলাভিষিক্ত হবেন। কিন্তু দল নির্বাচকমণ্ডলী তার ক্রীড়ানৈপুণ্যে সুখী ছিলেন না। তারা অস্ট্রেলিয়ার ব্যাটিং অর্ডারকে আরও শক্তিশালী করার লক্ষ্যে ফিলিপসকে উইকেট-রক্ষণে ও চমৎকার ব্যাটিংয়ে থাকা স্টিভ স্মিথকে কেপলার ওয়েসেলসকে নিয়ে ব্যাটিং উদ্বোধনে নামার সিদ্ধান্ত নেন। ফিলিপস সাত নম্বরে ব্যাটিংয়ে নামেন। দ্বিতীয় ইনিংসে অস্ট্রেলিয়ার পক্ষে সর্বোচ্চ ৭৬ রান তুলেন। স্টিভ স্মিথের অসুস্থতাজনিত কারণে দ্বিতীয় টেস্টে ব্যাটিং উদ্বোধনে নামানো হলে তিনি উভয় ইনিংসে ৪ ও ০ তুলে ব্যর্থ হন।
৩য় টেস্টে পুনরায় তাকে নিচেরসারিতে নামানো হয়। টম হোগানকে তার পূর্বে রাখা হয়েছিল। এ স্থানান্তর প্রক্রিয়ায় প্রথম ইনিংসের মূল্যদানের বিনিময় হিসেবে বিবেচনা করা হয়। ১৪ চার ও ৪ ছক্কায় ১২০ রান তুলেন তিনি। কিন্তু তার চেষ্টা সফলতার মুখ দেখেনি। দ্বিতীয় ইনিংসে অস্ট্রেলিয়ার ব্যাটিংস্তম্ভ তাসের ঘরের মতো ভেঙ্গে যায়। চতুর্থ টেস্টে ব্যাটিংয়ে দক্ষতাকারী উদ্বোধনী ব্যাটসম্যান হিসেবে নামেন। ওলি থাকেন গ্লাভস হাতে। কিন্তু তিনি কেবলমাত্র ৫ ও ২২ রান। ওলির উইকেট-রক্ষণে ভালো ছিল না। ফলশ্রুতিতে ৫ম টেস্টে ফিলিপস পুনরায় উইকেটের পিছনে চলে যান। উভয় ইনিংসে উদ্বোধনে নেমে মাত্র ১২ ও ২ রান তুলেন।
সমগ্র সিরিজে ফিলিপসের উইকেট-রক্ষণ আশাপ্রদ হলেও ত্রিনিদাদের ও টোবাগোর বিপক্ষে জয়ের লক্ষ্যমাত্রা স্থিরকরণে অধিনায়ক কিম হিউজের সাথে একাত্মতা পোষণ করায় প্রবলভাবে সমালোচিত হন।
সফরের খবরাখবর প্রকাশে ব্যস্ত থাকা পিটার ম্যাকফার্লিন পরবর্তীতে বলেন যে, রজার ওলি’র গ্লাভস হাতে নিয়ে এতো দূর্বলমানের খেলা এ স্তরের ক্রিকেটে আর দেখেননি তিনি। এর বিপরীতে ওয়ের ফিলিপস প্রতিভাবান হলেও তিনি তার প্রতিভাকে উইকেট-রক্ষণে কিংবা ব্যাটিং উদ্বোধনে সঠিকভাবে প্রতিফলন ঘটাতে পারেননি।
মূল্যায়ন
ফিলিপসের উইকেট-রক্ষণে অন্তর্ভুক্তি কার্যত তার ব্যাটিং প্রতিভাকে ধ্বংস করে দেয়া হয়েছে। শীর্ষস্থানে অবস্থানকালে রানের দিকে ধাবিত হওয়া ও সক্ষমতা লাভের ফলে তিনি অন্যতম জনপ্রিয় অস্ট্রেলীয় খেলোয়াড়ের মর্যাদা পান বিশেষ করে খেলা সম্প্রচারকারী প্রতিষ্ঠান চ্যানেল নাইন ও বিপণনকারী পিবিএলের কাছ থেকে ভূয়সী প্রশংসা পান। এ দুটো প্রতিষ্ঠান বিশ্বাস করতো যে, তার বেশ বাণিজ্যিক মূল্য ও আবেদন রয়েছে। কিন্তু নির্বাচকমণ্ডলী এ ধরনের উচ্চ মূল্যায়ন করতে নারাজ। তিনি উইকেট-রক্ষক ও ব্যাটসম্যানেরা ছিলেন কিন্তু ব্যতিক্রমধর্মী অসাধারণ বা ধারাবাহিকভাবে ক্রীড়ানৈপুণ্য প্রদর্শনে সক্ষমতা দেখাতে পারেননি। পরিসংখ্যানও তার এ মূল্যায়ণে একাত্মতা পোষণ করে না। সর্বাধিক ১৮ টেস্টে কোন স্ট্যাম্পিং বাদেই ৪৩ ক্যাচ নেয়ার রেকর্ড গড়েছেন যা অদ্যাবধি টিকে রয়েছে।
২০০৭ সালে লিবারেল পার্টির দক্ষিণ অস্ট্রেলিয়া শাখার প্রধান তহবিল সংগ্রাহকের দায়িত্ব পালনে সম্মতিজ্ঞাপন করেন।
হাতেম আওনি
হাতেম ইবনে আরিফ আওনি (حاتم بن عارف العوني; জন্ম ১৯৬৬) একজন সৌদি আরবের ইসলামী পন্ডিত এবং হাম্বলী মুতাকাদ্দিমিন ধারার আলিম। তিনি তায়েফের একটি শরিফীয় পরিবারে জন্মগ্রহণ করেন, আওনি উম্মুল কুরা বিশ্ববিদ্যালয়ের দাওয়াহ এবং ধর্মের মৌলিক বিষয় নিয়ে কলেজের শরিয়াতে বিএ, এমএ এবং পিএইচডি সম্পন্ন করেন, যেখানে তিনি পরে সহযোগী অধ্যাপক হন। তিনি ১২ এপ্রিল ২০০৫ এবং ‌১০ জানুয়ারী ২০১৩ এর মধ্যে দুটি মেয়াদে সৌদি আরবের পরামর্শক পরিষদের সদস্য হিসাবে নিযুক্ত হন। তিনি হাদিস গবেষক নাসিরুদ্দিন আলবানীর একজন ছাত্র। আওনি একটি সংস্কারকৃত ওয়াহাবিবাদের পক্ষে ওকালতি করেন যা তিনি একটি "সংশোধনবাদী আন্দোলন" হিসাবে কল্পনা করেন।
ধর্মতাত্ত্বিক দৃষ্টিভঙ্গি
আওনি যুক্তি দেন যে কিছু ওয়াহাবি এবং সালাফি ধর্মগুরুদের উপাসনা (ইবাদাহ) এর সংজ্ঞা ভুলভাবে "হৃদয়ের একটি নির্দিষ্ট ক্রিয়া" বলে উল্লেখ করে এবং উদ্দেশ্যের গুরুত্বের উপর জোর দেয়। তাই, তার মতে তারা ভুল বুঝেছে ইবাদতের ক্ষেত্রে শিরক কী এবং শিয়াসহ অন্যদের ভুলভাবেতাকফির করে।
তিনি চিন্তার সীমিত স্বাধীনতার পক্ষেও যুক্তি দেন, যেখানে লোকেরা যতক্ষণ পর্যন্ত অপরাধমূলক কাজকে উৎসাহিত না করে, অজ্ঞতাকে কাজে লাগায় বা "ধর্মের মৌলিক বিষয়গুলি" ক্ষুণ্ন না করে ততক্ষণ পর্যন্ত তারা মতামত রাখতে স্বাধীন থাকবে। তার মতে, এটি "সত্য কথোপকথনের" অনুমতি দেবে যা অন্যান্য সুবিধার মধ্যে ফলপ্রসূ বিতর্ককে উৎসাহিত করবে এবং অযৌক্তিক বিশ্বাসগুলিকে সংশোধন করবে। এছাড়া তিনি বলেন, ভণ্ডামি ব্যাপকভাবে ছড়িয়ে পড়ে এবং কেউ তাদের বিশ্বাসে সত্যিকারের নিশ্চিততা অর্জন করতে পারে না কারণ তারা জানতে পারে না যে এটি নিরাপদ যুক্তির ভিত্তিতে তৈরি হয়েছে কিনা। উপরন্তু, আওনি মত দেন যে একটি ইসলামিক সমাজ মানবসৃষ্ট এবং ঐশ্বরিক উৎস বলে বিবেচিত উভয় ধর্মকে মিটমাট করতে পারে।
আওনির দৃষ্টিতে, ওয়ালা বারা মতবাদটি বিশ্বাসের জন্য মৌলিক, কিন্তু মুসলমানদের প্রতি শান্তিপ্রিয় অবিশ্বাসীদের প্রতি ন্যায়পরায়ণ ও মানবিক আচরণ করাকে বাধা দেয় না।
আইএসআইএল সম্পর্কে মতামত
৩ আগস্ট ২০১৪-এ, আওনি "দ্য লেজি স্কলারস" শিরোনামে একটি প্রবন্ধ প্রকাশ করেছিলেন, যেখানে তিনি ইসলামিক স্টেট অফ ইরাক অ্যান্ড দ্য লেভান্টের (আইএসআইএল) বিরুদ্ধে "অলসভাবে" প্রতিক্রিয়া জানানোর জন্য সৌদি ধর্মীয় প্রতিষ্ঠানের সমালোচনা করেছিলেন। তিনি আরও অভিযোগ করেছেন যে, এই গোষ্ঠীর সাথে সৌদি ওয়াহাবিদের ঝগড়া ধর্মতাত্ত্বিক নয় বরং রাজনৈতিক ছিল, কারণ, তাকফিরের প্রতি তাদের দৃষ্টিভঙ্গি অভিন্ন। সেই মাসের শেষের দিকে হায়াতের জন্য একটি সাক্ষাৎকারে, তিনি পরামর্শ দিয়েছিলেন যে, ধ্রুপদী ওয়াহাবি রচনা দুরারুস সানিয়্যাহের মধ্যে "চরমপন্থী" দৃষ্টিভঙ্গি সংশোধন করা উচিত। খুব দ্রুতই সর্বোচ্চ উলামা পরিষদ এই ধারণাটি বাতিল করে দেয় যে, এই ধরনের পাঠ্য থেকে চরমপন্থা উদ্ভূত হয়েছিল। আইএস গোষ্ঠীর বিরুদ্ধে তার সমালোচনার জবাবে, আইএসআইএল আওনিকে ধর্মত্যাগী ঘোষণা করে এবং তাদের ম্যাগাজিন <i id="mwRQ">দাবিকের</i> মাধ্যমে তাকে হত্যার আহ্বান জানায়।
মিস ডিভা
মিস ডিভা ফেমিনা মিস ইন্ডিয়া প্রতিযোগিতার একটি অংশ যা প্রাথমিকভাবে মিস ইউনিভার্সে ভারতের প্রতিনিধি নির্বাচন করে, বিগ ফোর প্রধান আন্তর্জাতিক সুন্দরী প্রতিয়োগিতার একটি। প্রতিযোগিতাটি মিস সুপ্রান্যাশনাল -এর কাছেও প্রতিনিধি পাঠায়।
বর্তমানে রাজত্ব করা মিস ডিভা হলেন হারনাজ সান্ধু যিনি বিদায়ী শিরোপাধারী অ্যাডলিন ক্যাসটেলিনোর হাতে মুকুট পরিয়েছিলেন। হারনাজ পরবর্তীতে মিস ইউনিভার্স ২০২১ এর বিজয়ী হন, মিস ডিভা সংস্থার অধীনে প্রথম মিস ইউনিভার্স খেতাবধারী এবং ইতিহাসে মিস ইউনিভার্স হওয়া তৃতীয় ভারতীয় হয়ে ওঠেন।
ইতিহাস
২০১২ সালের পরে, সুস্মিতা সেন এবং তন্ত্র এন্টারটেইনমেন্ট ঘোষণা করেছিল যে তারা মিস ইউনিভার্স লাইসেন্স ত্যাগ করবে এবং তাই মিস ডিভা ২০১৩ ফেমিনা মিস ইন্ডিয়া সংস্থা দ্বারা আয়োজিত হয়েছিল।
প্রথম মিস ডিভা প্রতিযোগিতা অনুষ্ঠিত হয়েছিল ৫ সেপ্টেম্বর ২০১৩ এ মুম্বাইয়ে। মূল ইভেন্টে প্রতিদ্বন্দ্বিতা করার জন্য সারাদেশ থেকে ১৪ জন প্রার্থীকে বাছাই করা হয়েছিল। মুম্বাইয়ের মানসী মোগের মাথায় প্রথম "মিস ডিভা ইউনিভার্স ২০১৩" মুকুট পরিয়েছিলেন মিস এশিয়া প্যাসিফিক ১৯৭০ এবং বলিউড অভিনেত্রী জিনাত আমান। পাঞ্জাবের গুরলিন গ্রেওয়ালের মাথায় "মিস ডিভা ইন্টারন্যাশনাল ২০১৩" মুকুট পরিয়েছিলেন মিস ইউনিভার্স কানাডা ২০১২, সাহার বিনিয়াজ এবং ফরিদাবাদের সৃষ্টি রানার মাথায় "মিস ডিভা এশিয়া প্যাসিফিক ওয়ার্ল্ড 2013" মুকুট পরিয়েছিলেন বলিউড অভিনেত্রী রাভিনা ট্যান্ডন।
২০১৯ সালে, লিভা ফ্লুইড ফ্যাশন মিস ডিভা প্রতিযোগিতার স্পনসরশিপ অধিকার পায় এবং তাদের সহায়তায় প্রথম সংস্করণ ২০২০ সালে অনুষ্ঠিত হওয়ার কথা ছিল। যেহেতু ২০১৯ সালে কোনও প্রতিযোগিতা হয় নি, তাই মিস ইন্ডিয়া সংস্থা কর্তৃক আন্তর্জাতিক প্রতিযোগিতার জন্য ভারতীয় প্রতিনিধিদের নিয়োগ করা হয়েছিল। পূর্ববর্তী মিস ডিভা প্রতিনিধিদের মধ্য থেকে বর্তিকা সিং এবং শেফালি সুদকে যথাক্রমে মিস ইউনিভার্স ২০১৯ এবং মিস সুপ্রান্যাশনাল ২০১৯-এ প্রতিযোগিতার জন্য নির্বাচিত হয়েছিল।
স্বপ্না পাব্বি
স্বপ্না পাব্বি একজন ব্রিটিশ অভিনেত্রী এবং মডেল যিনি ভারতীয় টেলিভিশন ধারাবাহিক ২৪ এবং খামোশিয়া চলচ্চিত্র এর জন্য পরিচিত।
অভিনয় জীবন
২২ বছর বয়সে বারমিংহামের আস্টন ইউনিভার্সিটিতে অধ্যয়নকালে পাব্বি ট্রিন্নি এবং সুসান্নাহ এর জন্য নির্বাচিত হন।
২৪ এ কিরান রাঠড এবং ঘার আজা পারদেশিতে রুদ্রাণীর চরিত্রে স্বপ্না পাব্বিকে দেখা যায়। এছাড়ারও বিভিন্ন বিজ্ঞানপনে পাব্বিকে চরিত্রায়ন করতে দেখা যায়। বর্তমানে তিনি বরুণ সবটি এর বিপরীতে শুজিত সিরচার এর পরিচালনায় সাতরা কোঁ সাদি হে (Satra Ko Shaadi Hai) নামক চলচ্চিত্রের কাজে ব্যস্ত আছেন। এছাড়াও ২০১৫ সালে মুক্তিপ্রাপ্ত খামোশিয়া চলচ্চিত্রে আলি ফাযাল এবং গুরমিত চৌধুরীর বিপরীতে স্বপ্না পাব্বিকে দেখা যায়।
বিজ্ঞাপন
পাব্বি বিভিন্ন বিজ্ঞাপনে কাজ করেছেন। গ্যালাক্সি চকলেট এ অর্জুন রামপালের সাথে, পেপসি এর বিজ্ঞাপনে বিরাট কোহলি, ফেয়ার এন্ড লাভলিতে ইয়ামি গৌতম এর সাথে কাজ করতে দেখা যায়।
স্কার্ভি
কমপক্ষে একমাস খুব কম বা ভিটামিন সি বিহীন খাবার খেলে এই রোগের উপসর্গ দেখা দেয়। আধুনিক সময়ে স্কার্ভি হয় মূলত যাদের মানসিক অসুস্থতা, অস্বাভাবিক খাদ্যাভ্যাস, মদ্যাসক্তি রয়েছে ও যে-সকল প্রবীণ ব্যক্তি একাকী বসবাস করে। অন্যান্য ঝুঁকির মধ্যে রয়েছে অন্ত্রীয় অপশোষণ ও ডায়ালাইসিস। যদিও অনেক প্রাণী তাদের নিজস্ব ভিটামিন সি উৎপাদন করতে পারে, তবে মানুষ ও অন্যান্য অল্প কিছু প্রাণী পারে না। কোলাজেন সংশ্লেষণের জন্য ভিটামিন সি প্রয়োজন। শারীরিক লক্ষণ, এক্স-রে ও চিকিৎসার পরে উন্নতি এগুলো দেখেই রোগ নির্ণয় করা হয়।
ভিটামিন সি দিয়ে চিকিৎসা শুরু করতে হয়। কয়েকদিনের মধ্যেই উন্নতি লক্ষ করা যায় এবং কয়েক সপ্তাহের মধ্যে পুরোপুরি সুস্থ হয়ে যায়। ভিটামিন সি এর উৎসের মধ্যে অন্যতম হলো লেবু জাতীয় ফল, কমলা, পেয়ারা, পেপে, স্ট্রবেরি, বরই, জাম্বুরা ও কিছু সবজি (যেমন লাল গোলমরিচ, কাঁচা মরিচ, বেল মরিচ, ব্রকলি ও টমেটো) উচ্চতাপে রান্না ভিটামিন সি নষ্ট করে দেয়।
পুষ্টির অভাবজনিত অন্যান্য রোগের তুলনায় স্কার্ভি একটি বিরল রোগ। উন্নয়নশীল দেশগুলোতে অপুষ্টিজনিত কারণে এটা দেখা যায়। শরণার্থীদের মধ্যে এই রোগের হার ৫-৪৫% প্রাচীন মিশরের সময়েও স্কার্ভি রোগের বর্ণনা পাওয়া যায়। অধিক দূরত্বের সমুদ্র যাত্রায় এটা দেখা যেত যা অনেক মানুষের মৃত্যুর কারণ ছিল। পালের যুগে মনে করা হতো যে, ভ্রমণের সময় প্রায় ৫০ শতাংশ নাবিক স্কার্ভি রোগে মারা যাবে। ১৭৫৩ সালে রয়েল নেভির জেমস লিন্ড নামক একজন স্কটল্যান্ডীয় চিকিৎসক প্রমাণ করেন যে লেবু জাতীয় ফল দিয়ে সফলভাবে স্কার্ভির চিকিৎসা করা সম্ভব। ১৭৯৫ সালের দিকে গিলবার্ট ব্লেন নামক স্বাস্থ্য সংস্কারক রয়েল নেভির প্রশাসকদেরকে নাবিকদের নিয়মিতভাবে লেবুর রস দেওয়ার জন্য প্ররোচিত করতে সমর্থ হন।
উপসর্গসমূহ
প্রাথমিক উপসর্গের মধ্যে রয়েছে অসুস্থতা বোধ ও তন্দ্রা। এক থেকে তিন মাস পরে রোগীর অস্থি ব্যথা ও ঘনঘন শ্বাস হয়। কারনিটিন উৎপাদন কমে যাওয়ার জন্য পেশিব্যথা হতে পারে। অন্যান্য লক্ষণের মধ্যে অন্যতম হলো ত্বকের পরিবর্তন যেমন, ত্বক খসখসে হয়ে যাওয়া, সহজে কালশিরা পড়া ও লাল বিন্দুর মতো ফুসকুড়ি (পিটেকি), মাড়ির রোগ, দাঁত ঢিলা হয়ে যাওয়া, ক্ষত নিরাময়ে বিলম্ব হওয়া ও আবেগীয় পরিবর্তন (যেটা কোনো শারীরিক পরিবর্তন ঘটার পূর্বেই দেখা দিতে পারে)। শৌগ্রেন সিনড্রোম এর মতো চোখ ও মুখ শুষ্ক হয়ে যেতে পারে। পরবর্তীতে জন্ডিস, সর্বশরীরের স্ফীতি, প্রস্রাব কমে যাওয়া (অলিগিউরিয়া), স্নায়ুরোগ, জ্বর, খিঁচুনি ও এমনকি মৃত্যু পর্যন্ত হতে পারে।
কারণ
মানুষ বিপাকীয়ভাবে ভিটামিন সি সংশ্লেষণে অক্ষম, তাই খাদ্যে ভিটামিন সি এর অভাব হলে স্কার্ভি হয়।আধুনিক পশ্চিমা সমাজে বয়স্কদের ক্ষেত্রে স্কার্ভি বিরল, যদিও শিশু ও বৃদ্ধরা আক্রান্ত হয়। কার্যত বাণিজ্যিকভাবে সহজলভ্য সকল শিশুখাদ্যে ভিটামিন সি যোগ করা থাকে যা শিশুদের স্কার্ভি প্রতিরোধে সহায়তা করে। যদি মা পর্যাপ্ত ভিটামিন সি খায়, তাহলে মানব স্তন দুগ্ধে পর্যাপ্ত পরিমাণ ভিটামিন সি থাকে। বাণিজ্যিক দুধ পাস্তুরিত করা হয়, ফলে উচ্চতাপে প্রাকৃতিক ভিটামিন সি নষ্ট হয়ে যায়। স্কার্ভি অপুষ্টিজনিত রোগগুলোর মধ্যে অন্যতম একটি। এরকম অণুপুষ্টি ঘাটতির অন্যান্য রোগগুলো হলো বেরিবেরি ও পেলাগ্রা। পৃথিবীর যে দরিদ্র অঞ্চলগুলো এখনও বাহ্যিক খাদ্য সহায়তার ওপর নির্ভরশীল সেসব অঞ্চলে স্কার্ভি রোগ বিদ্যমান। যদিও বিরল, শিল্পোন্নত দেশগুলোতে যেসকল ব্যক্তি সুষম খাদ্যাভ্যাস গড়ে তুলে নি তাদের মধ্যে এখনও স্কার্ভি রোগ দেখা যায়।
নিদানতত্ত্ব
সমগ্র দেহের চলমান প্রক্রিয়াতে জড়িত উৎসেচকসমূহের উৎপাদন ও ব্যবহারের জন্য ভিটামিন হচ্ছে অত্যাবশ্যক উপাদান। দেহের বিবিধ জৈবসংশ্লেষী প্রক্রিয়ার জন্য অ্যাসকরবিক অ্যাসিডের প্রয়োজন। এটি হাইড্রোক্সিলেশন ও অ্যামিডেশন বিক্রিয়াকে ত্বরান্বিত করে।কোলাজেন সংশ্লেষণের সময় অ্যাসকরবিক অ্যাসিড যথাক্রমে প্রোলিল হাইড্রোক্সিলেজ ও লাইসিল হাইড্রোক্সিলেজ উৎসেচকদ্বয়ের জন্য কোফ্যাক্টর হিসেবে কাজ করে। এই দুই উৎসেচক কোলাজেনে যথাক্রমে প্রোলিন ও লাইসিন নামক দুটি অ্যামিনো অ্যাসিডের হাইড্রোক্সিলেশনের জন্য দায়ী। হাইড্রোক্সিপ্রোলিন ও হাইড্রোক্সিলাইসিন কোলাজেন সুস্থিতকরণের জন্য দরকার। কোলাজেন মানদেহের একটি প্রাথমিক গাঠনিক প্রোটিন যা রক্তবাহ, পেশি, ত্বক, অস্থি, তরুণাস্থি ও অন্যান্য যোজক কলার জন্য দরকারী। ত্রুটিপূর্ণ যোজক কলার ফলে কৈশিক জালিকা ভঙ্গুর হয় যার ফলে অস্বাভাবিক রক্তপাত, কালশিরা ও অভ্যন্তরীণ রক্তপাত হতে পারে। কোলাজেন অস্থির একটি গুরুত্বপূর্ণ অংশ হওয়ায় অস্থি গঠনও আক্রান্ত হয়। দাঁত ঢিলা হয়ে যায় ও অস্থি সহজে ভেঙে যায়। ভাঙা অস্থি জোড়া লাগলেও পুনরায় আবার ভাঙতে পারে। ত্রুটিপূর্ণ কোলাজেন ফিব্রিলোজেনেসিস ক্ষত নিরাময়ে ব্যাঘাত ঘটায়। অচিকিৎসিত স্কার্ভি মারাত্মক হতে পারে।
প্রতিরোধ
ভিটামিন সি সমৃদ্ধ খাবার গ্রহণের মাধ্যমে স্কার্ভি প্রতিরোধ করা সম্ভব। ভিটামিন সি সমৃদ্ধ খাবারের মধ্যে অন্যতম হলো আমলকী, মিষ্টি মরিচ বা ক্যাপসিকাম, ব্ল্যাককারেন্ট, ব্রকলি, মরিচ, পেয়ারা, কিউয়িফল ও পার্সলি। এছাড়া ভিটামিন সি সমৃদ্ধ অন্যান্য ফলের মধ্যে রয়েছে লেবু, জামির, কমলা, পেঁপে ও স্ট্রবেরি। ভিটামিন সি সমৃদ্ধ শাকসবজির মধ্যে রয়েছে ব্রাসেলস স্প্রাউট, বাঁধাকপি, আলু ও পালং শাক কিছু প্রাণীজ খাদ্য যেমন কলিজা, মাকটাক ((তিমির চামড়া), ঝিনুক, মস্তিষ্ক, সুষুম্নাকাণ্ড ইত্যাদি। যেসকল প্রাণী নিজে নিজেই ভিটামিন সি তৈরি করতে পারে তাদের সতেজ মাংস স্কার্ভি প্রতিরোধের জন্য যথেষ্ট ভিটামিন সি ধারণ করে। কিছু কিছু ক্ষেত্রে দেখা গেছে যে শুধু মাংস, এমনকি আংশিক রান্না করা মাংসও স্কার্ভি উপশম করতে পারে ( বিশেষভাবে ফরাসি সৈনিকরা যারা সতেজ ঘোড়ার মাংস খেয়েছিল)। অপরপক্ষে, অন্যান্য ক্ষেত্রে দেখা গেছে যে শুধু মাংস নির্ভরশীল খাদ্যাভ্যাস স্কার্ভি করতে পারে।
চিকিৎসা
দৈনিক ১০ mg ভিটামিন সি খেতে বলা হয়। দুই সপ্তাহের মধ্যে অধিকাংশ ব্যক্তি ভালো হয়ে যায়।
ইতিহাস
প্রাচীন মিশরে প্রায় খ্রিস্টপূর্ব ১৫৫০ অব্দে প্রথমবারের মতো স্কার্ভির উপসর্গ লিপিবদ্ধ করা হয়। প্রাচীন গ্রিসে, চিকিৎসক হিপোক্রেটিস (৪৬০-৩৭০ খ্রিস্টপূর্বাব্দ) স্কার্ভির লক্ষণ বর্ণনা করেছিলেন প্লীহার স্ফীতি ও অবরুদ্ধতা হিসেবে। ৪০৬ সালে চীনা সন্ন্যাসী ফা-হিয়েন লিখেছিলেন যে, স্কার্ভি প্রতিরোধ করার জন্য চীনা জাহাজগুলোতে আদা নিয়ে যাওয়া হতো। ভিটামিন সি সমৃদ্ধ খাবার খেলে স্কার্ভি থেকে আরোগ্য লাভ হয় এই তথ্যটি বিস্মৃত হলেও বিংশ শতাব্দীর প্রথম দিকে পুনরায় আবিষ্কৃত হয়।
প্রারম্ভিক আধুনিক যুগ
ত্রয়োদশ শতাব্দীতে ক্রুসেডাররা বারংবার স্কার্ভিতে আক্রান্ত হতো। লেবুজাতীয় ফল খেলে স্কার্ভি থেকে আরোগ্য লাভ করা যায়, এই তথ্য ১৪৯৭ সালে ভাস্কো দা গামার সমুদ্র অভিযানের সময়ই জানা ছিল। এবং ১৫০৭ সালে পেদ্রো আলভারেজ ক্যাব্রাল ও তার নাবিকদল তা নিশ্চিত করেন। পর্তুগিজরা সেন্ট হেলেনা দ্বীপে ফলের গাছ ও শাক সবজি রোপন করেছিল। এশিয়া থেকে নিজ দেশে ফিরতি সমুদ্র যাত্রায় বিরতি স্থান হিসেবে এই দ্বীপকে ব্যবহার করত। যেসব নাবিকরা স্কার্ভি ও অন্যান্য রোগে আক্রান্ত হতো তাদেরকে এই দ্বীপে রেখে যেত। সুস্থ হলে পরবর্তী জাহাজে তারা বাড়ি ফিরত। ১৫০০ সালে, ক্যাব্রালের ভারতগামী নৌবহরের একজন নাবিক লিখেছিলেন যে, মালিন্দির রাজা অভিযাত্রিক দলকে সতেজ মেষমাংস, মুরগির মাংস, পাতিহাঁস ও এর সাথে লেবু ও কমলা দিয়েছিলেন যার ফলে আমাদের কয়েকজনের স্কার্ভি ভালো হয়েছিল। দূর্ভাগ্যজনকভাবে এসকল ভ্রমণ বর্ণনা স্কার্ভিঘটিত সামুদ্রিক বিয়োগান্তক ঘটনা থামাতে পারে নি। এর কারণ প্রথমত ভ্রমণকারী ও তাদের মধ্যে যারা নিজেদের স্বাস্থ্যের জন্য দায়ী কোনো যোগাযোগ ছিল না এবং আরেকটি কারণ হলো জাহাজে ফল ও শাক-সবজি বেশি দিন রাখা যেত না। ১৫৩৬ সালে, ফরাসি ভ্রমণকারী জাক কার্তিয়ে সেন্ট লরেন্স নদী ভ্রমণের সময় তার স্কার্ভি আক্রান্ত লোকদের সারিয়ে তুলার জন্য স্থানীয় লোকজনের জ্ঞান কাজে লাগিয়েছিলেন। তিনি চা বানাতে আর্বর ভাইটি নামক চিরহরিৎ বৃক্ষের কাঁটা সিদ্ধ করেছিলেন। পরবর্তীতে দেখা গিয়েছিল তাতে প্রতি ১০০ গ্রামে ৫০ মি.গ্রা. ভিটামিন সি আছে। চলমান জাহাজে এরূপ চিকিৎসা সহজলভ্য ছিল না যেখানে এই রোগের প্রকোপ সবচেয়ে বেশি ছিল। ১৬০১ সালের ফেব্রুয়ারিতে, ক্যাপ্টেন জেমস ল্যানকাসটার, সুমাত্রায় যাত্রাকালে তার নাবিকদলের স্কার্ভি ঠেকানোর জন্য লেবু ও কমলা নিতে উত্তরাঞ্চলীয় উপকূলে জাহাজ ভিড়ান। ক্যাপ্টেন ল্যানকাসটার তার অধীন চারটি জাহাজে পরীক্ষা চালান। এক জাহাজের নাবিকদল নিয়মিত লেবুর রস পেত, আর অন্য তিন জাহাজে পেত না। ফলে, অন্য তিন জাহাজের সদস্যরা স্কার্ভিতে আক্রান্ত হয়েছিল এবং অনেকে মারাও গিয়েছিল। আবিষ্কারের যুগে (১৫০০ থেকে ১৮০০ অব্দ পর্যন্ত) প্রায় বিশ লাখ নাবিক স্কার্ভিতে মৃত্যু বরণ করেছে বলে অনুমান করা হয়। জোনাথান ল্যাম্ব লিখেছিলেন:  ১৪৯৯ সালে, ভাস্কো দা গামা তার ১৭০ জন নাবিকদের মধ্যে ১১৬ জনকে হারিয়েছিলেন; ১৫২০ সালে, ম্যাগেলান ২৩০ জনের মধ্যে ২০৮ জন কে হারান;...সবাই মূলত স্কার্ভিতে মারা যায়। ১৫৭৯ সালে, স্পেনীয় খ্রিস্টান ভিক্ষু ও চিকিৎসক অগাস্টিন ফারফেন একটি বই প্রকাশ করেছিলেন যাতে তিনি স্কার্ভির জন্য কমলা ও লেবু খেতে সুপারিশ করেছিলেন। এই চিকিৎসা স্পেনীয় নৌবাহিনীতে ইতোমধ্যে জানা ছিল। ১৫৯৩ সালে, অ্যাডমিরাল স্যার রিচার্ড হকিন্স স্কার্ভি প্রতিরোধের জন্য কমলা ও লেবুর রস খাওয়ার কথা বলেছিলেন। ১৬১৪ সালে, ব্রিটিশ ইস্ট ইন্ডিয়া কোম্পানির সার্জন জেনারেল জন উডল কোম্পানির জাহাজের শিক্ষানবিশ শল্যচিকিৎসকদের জন্য দা সার্জন'স মেট নামে একটি পুস্তিকা প্রকাশ করেন। তিনি বারংবার নাবিকদের অভিজ্ঞতার কথা তুলে ধরে বলেন যে, স্কার্ভি রোগ থেকে আরোগ্য পেতে সতেজ খাবার খেতে হবে, যদি না পাওয়া যায় তাহলে কমলা, লেবু, লাইম ও তেঁতুল খেতে হবে। যাহোক, তিনি এর কারণ ব্যাখ্যা করতে পারেন নি। তার এই দৃঢ়োক্তি তৎকালীন প্রভাবশালী চিকিৎসকদের মতামতকে টলাতে পারে নি যারা ভাবত যে স্কার্ভি ছিল পরিপাকন্ত্রের একটি সমস্যা। এমনকি ইউরোপে শুষ্ক অঞ্চলে মধ্যযুগের শেষ পর্যন্ত স্কার্ভি দেখা যেত প্রধানত শীতের শেষ দিকে যখন সবুজ শাকসবজি ও ফল পাওয়া যেত না বললেই চলে। আমেরিকা থেকে আলু আসা শুরু হলে অবস্থার উন্নতি হওয়া শুরু হয়। ১৮০০ সালের মধ্যে স্কটল্যান্ডে স্কার্ভি প্রায় বিলুপ্ত হয়ে যায়, যেখানে পূর্বে ব্যাপকভাবে এই রোগটি ছড়িয়েছিল।
অষ্টাদশ শতাব্দী
১৭০৭ সালে গ্লস্টারশায়ারের হ্যাসফিল্ডের একটি বাড়িতে জনাবা এবট মিচেলের একটি হস্তলিখিত বই আবিষ্কৃত হয় যেখানে স্কার্ভি থেকে পরিত্রাণের ওষুধের কথা লিখা ছিল যা ছিল কমলার রস ও সাদা ওয়াইন বা বিয়ারের সাথে মিশ্রিত বিভিন্ন উদ্ভিদের নির্যাস। ১৭৩৪ সালে লেইডেন ভিত্তিক চিকিৎসক জোহান ব্যাকস্ট্রম স্কার্ভির ওপর একটি বই প্রকাশ করেন যাতে তিনি উদ্ধৃত করেন যে, স্কার্ভি হয় কেবল সবুজ সতেজ খাদ্য খাওয়া থেকে সম্পূর্ণ বিরত থাকলে; যা এই রোগের একমাত্র মুখ্য কারণ , এবং আরোগ্য লাভের জন্য সবুজ সতেজ শাকসবজি ও ফল খাওয়ার অনুরোধ জানান। যাহোক, ১৭৪৭ সালের দিকে জেমস লিন্ড আনুষ্ঠানিকভাবে জানান যে খাবারের সাথে লেবুজাতীয় ফল যোগ করে স্কার্ভির চিকিৎসা করা সম্ভব। এটা ছিল মেডিসিনের ইতিহাসে প্রথম নিয়ন্ত্রিত চিকিৎসা গবেষণা প্রতিবেদন।